作者：辛弃疾
词牌/韵律：贺新郎

paragraphs: 高阁临江渚。
访层城、空馀旧迹，黯然怀古。
画栋珠帘当日事，不见朝云暮雨。
但遗意、西山南浦。
天宇修眉浮新绿，映悠悠、潭影长如故。
空有恨，奈何许。
王郎健笔夸翘楚。
到如今、落霞孤鹜，竞传佳句。
物换星移知几度，梦想珠歌翠舞。
为徙倚、阑干凝伫。
目断平芜苍波晚，快江风、一瞬澄襟暑。
谁共饮，有诗侣。